Mi id-tuɣal yemma-s nni akked d terbibt-is, tufa-d yelli-s temmut, tettuɣu dinna, imiren tarra-d akk lum ɣef terbibt-is, seg wass-nni, tuɣal tettɛici di yir liḥala, ula d baba-s yefka fellas afus. Tettɣimi kan di lexla, tettuɣu, tessirid deg umdun n waman. Yiwen n wass, yesla-as yiwen n lǧar-is n uxxam n ṣelṭan, dɣa teḥka-as d acu i iɛeddan fell-as. Yewwi-tt yid-s s axxam-is, taɛǧeb-as, dɣa yuɣ-itt. Tuɣal tgerrez, ma d baba-s teɣli-d fell-as tiderɣelt, uɣalen ur sɛin ara akk d acu ara ččen. Mi slan tella tmeɣra deg uxxam n ṣelṭan, ruḥen. Twala-ten-id si ṭṭaq teqcict-nni, taɛqel-d tameṭṭut n baba-s, ma d baba-s ur t-id-taɛqil ara, dɣa tweṣṣa taklit nsen ad sekcem kan amɣar-nni. Mi id-tsekcem, tefka-as akk lqut, tgerrez-it arkelli, yeḥka-as akk d acu is-yeḍran imi yuɣal d aderɣal, dɣa taɛqel-it d baba-s, tesseḥla-t s ifassen-is, yuɣal yettwali, tessameḥ-as, tejmeɛ-it deg uxxam-is, ma d tameṭṭut-nni n baba-s teǧǧa-tt di berra, yesxentter-itt akk uqejjun dɣa terwel.